właża sfuczany do antryju, z kofrym w rynce, rukzakiyem na puklu, boch akurat z rajzy wróciył, a muter mi pado:
– nawet sie niy seblykej… na, sam mosz kloper, lojfry som jus zrolowane ino tepich cza po zolu pokulać, no, chopie wartko, ić ino na klopsztanga za drugi blok i wyklupej, świynta idom, no co paczysz, łojcom niy chcesz pomóż?
– ja, ale jo sie cołki zmarasza mamuś, musza sie inaczyj łoblyc, kaj w takich łachach byda po klopsztandze skokoł?
seblyk żech sie gibko, wysznupołch tresek, jakeś dresowe galoty ze szranku i łoblkych to na siebie. wziołch do rynki kloper, na ramie tepich, a lojfry pod pacha i przydupiłch na klopsztanga. tepich przeciepnołch bez ruła i wyklupołch. maras furgoł kole mie, właził do kichola, gymby, na jynzyk, na rzynsy. z lojframi żech sie blank gibko uwinoł. pozbierołch graty i poszołch do dom.
zmachołch sie, niy powiym, ciepnołch to wszysko w woncimrze na zol.
muter jak na mie wejrzała, to sie za gowa chyciła.
– a ty, coś z dołu wyjechoł? kajś tak cyferblat zmarasił?
– no to przeca godołch, że sie cołki ufifrom na gezichcie.
– właź do badezimra, pod ausgusym mosz mydło, szoruj. a potym na stole już na ciebie czeko.
– co?
– no jak to co? bratheringi! na ajnpróba.
– mamuś, danke, jo juz mom smak na nie łod dawna.
– no, to mahlzeit!
i tak żech zaczon świynta wielkijnocy. ja, smakowało mi.
szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pag_Latn szl_Latn